DA Den Europæiske Unions Tidende C 73/6

RÅDETS UDTALELSE

af 4. marts 2008

om Portugals opdaterede stabilitetsprogram, 2007-2011

(2008/C 73/02)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker (1), særlig artikel 5, stk. 3,

under henvisning til henstilling fra Kommissionen, og

efter høring af Det Økonomiske og Finansielle Udvalg —

AFGIVET FØLGENDE UDTALELSE:

(1) Den 4. marts 2008 gennemgik Rådet Portugals opdaterede stabilitetsprogram for perioden 2007-2011.

(2) Efter en fase med høj økonomisk vækst i anden halvdel af 1990'erne bevægede den portugisiske økonomi sig ind i en situation med træg BNP-vækst efter 2000 ledsaget af voksende arbejdsløshed, der tilsammen var med til at øge den finanspolitiske skrøbelighed. Denne markante forandring i den økonomiske situation havde rødder i opbygningen af store eksterne underskud og budgetunderskud ledsaget af konjunkturforstærkende finanspolitikker, der forstærkede uligevægtene i den private sektor og skabte grobund for usikkerhed. Ved begyndelsen af dette årti indtraf der et betydeligt fald i den private indenlandske efterspørgsel, efterhånden som forbrugsmønstret begyndte at tilpasse sig indtægtsmønstret. Samtidig var det nødvendigt at dæmpe de offentlige primære udgifter, hvis udvikling ikke længere var holdbar, alt imens at landets konkurrencemæssige stilling er forblevet sårbar grundet en vedvarende diskrepans mellem lønninger og produktivitetsvækst. Mens den seneste økonomiske vækst er blevet drevet af udenrigshandelen kombineret med betydelige omstruktureringer inden for visse dele af industrien som modtræk mod den stigende konkurrence fra udlandet, er det svagheder af mere strukturel karakter, der står i vejen for en varig forbedring af de økonomiske resultater. Navnlig gælder det, at den samlede produktivitet er lav, hovedsagelig som følge af arbejdstagernes lave kvalifikationsniveau, og der er behov for at være særlig opmærksom på effektiviteten inden for den offentlige sektor. I de seneste år er der blevet gjort store fremskridt i retning af at overvinde denne situation, navnlig ved at begrænse ubalancer på de offentlige finanser. Alt i alt vil det være særdeles vigtigt for de portugisiske myndigheder at fortsætte den finanspolitiske konsolidering, forbedre kvaliteten af de offentlige finanser og gennemføre nye strukturreformer med det formål at øge den potentielle BNP-vækst og sætte den portugisiske økonomi tilbage på en holdbar og dynamisk indhentningskurs.

(3) I henhold til det makroøkonomiske scenario, der ligger til grund for programmet, forventes det økonomiske opsving at fortsætte med en real BNP-vækst, der vil gå fra 1,8 % i 2007 til 2,2 % i 2008 og derefter til 2,8 % i 2009 og 3 % i 2010 og 2011. Vurderet på baggrund af de foreliggende oplysninger (2) forekommer de økonomiske udsigter efter 2008 at være baseret på optimistiske vækstantagelser. Især vækstraterne for komponenterne i den private efterspørgsel kan være overvurderet, navnlig når det gælder investeringer. I henhold til programmet forventes der en gradvis forbedring af situationen på arbejdsmarkedet i løbet af programperioden, men udsigten for beskæftigelsen forekommer optimistisk. Fremskrivningen af forbrugerinflationen kan være lavt sat i betragtning af den seneste tids kraftige stigning i fødevarepriser og oliepriser på verdensmarkedet. Portugals konkurrencemæssige stilling forventes at blive forbedret i de kommende år, hvor enhedslønomkostningerne skulle vokse i et langsommere tempo end hos de fleste af landets samhandelspartnere. Ifølge programmet forventes der et markant fald i underskuddet over for udlandet, nemlig fra 8,8 % af BNP i 2006 og skønsmæssigt 7 % af BNP i 2007 til 4,7 % af BNP i 2011. Vurderet med udgangspunkt i de foreliggende oplysninger kan det imidlertid blive vanskeligt at sikre den underliggende forbedring af underskuddet for så vidt angår saldoen for de løbende overførsler og den primære indkomst, der forventes i henhold til opdateringen.

(4) For 2007 er det offentlige underskud beregnet til 3 % af BNP i det opdaterede program og i Kommissionens prognoser fra efteråret 2007, hvilket skal sammenholdes med det mål på 3,7 % af BNP, der blev sat i den forrige opdatering af stabilitetsprogrammet. Foreløbige data af nyere dato om budgetgennemførelsen tyder på, at underskuddet i 2007 sandsynligvis bliver mindre end 3 % af BNP. Denne udvikling er i overensstemmelse med og går ud over opfordringen til Portugal om at gennemføre foranstaltninger med det formål at korrigere det uforholdsmæssigt store underskud i 2008, jf. Rådets udtalelse af 27. februar 2007 om den forrige opdatering af konvergensprogrammet (3). Da det bedre end forventede resultat i 2006 blev udnyttet til at forfølge et mere ambitiøst mål i 2007, noterer Rådet sig, at denne udvikling også er i overensstemmelse med Eurogruppens budgetpolitiske retningslinjer fra april 2007.

(5) I henhold til det opdaterede stabilitetsprogram satses der på at sikre en yderligere konsolidering af de offentlige finanser på mellemlang sigt, særlig med det formål at opfylde den mellemfristede målsætning om et strukturelt underskud (dvs. det konjunkturkorrigerede underskud ekskl. engangsforanstaltninger og andre midlertidige foranstaltninger) på 0,5 % af BNP senest i 2010. Det samlede offentlige underskud vil efter planen falde gradvist fra 3 % af BNP i 2007 til 2,4 % af BNP i 2008, 1,5 % i 2009, 0,4 % i 2010 og endelig 0,2 % af BNP i 2011. Den primære saldo vil fremvise en tilsvarende udvikling, idet den skulle vende fra et mindre underskud til et overskud på 2,5 % af BNP i 2011. Det strukturelle underskud beregnet efter den i fællesskab aftalte metode forventes at falde med omkring 0,5 procentpoint af BNP om året i gennemsnit frem til 2010 for derefter at finde et stabilt leje på omkring 0,5 % af BNP i 2011. Det er hensigten at sikre den planlagte konsolidering af de offentlige finanser ved til stadighed at moderere omkostningerne ved hjælp af korrigerende foranstaltninger til begrænsning af de offentlige lønudgifter (inden for de bredere rammer af en reform af den offentlige forvaltning) og i mindre omfang af de sociale overførsler. En stigning i indtægtskvoten forventes også at bidrage til konsolideringen af de offentlige finanser. Det offentlige underskud blev mindre end forventet i 2006 og 2007, og på den baggrund bekræfter programmet i det store og hele og den planlagte kurs for den strukturelle tilpasning, der blev bebudet i det opdaterede stabilitetsprogram fra december 2006, og dét inden for rammerne af et næsten uændret makroøkonomisk scenario. Den offentlige bruttogæld, der er beregnet til 64,4 % af BNP i 2007, forventes at falde i et hurtigere tempo, nemlig med næsten 8 procentpoint af BNP i løbet af programperioden, således at den i 2010 vil ligge under traktatens referenceværdi på 60 % af BNP.

(6) Budgetresultaterne kunne blive dårligere end forudset i opdateringen. Navnlig synes det makroøkonomiske scenario som tidligere nævnt at bygge på optimistiske antagelser vedrørende væksten i BNP i den sidste del af programperioden. Desuden hersker der fortsat en vis usikkerhed om, hvad der på mellemlang sigt kan spares i kraft af de foranstaltninger, der er blevet gennemført for nylig. Følgerne af nogle af disse risici kan imidlertid til en vis grad blive opvejet, hvis det bedre end forventede 2007-resultat bekræftes, da det vil sikre en gunstig udgangsposition for 2008. I betragtning af de risici, der knytter sig til budgetmålene, kunne gældskvoten også udvikle sig mindre gunstigt end forventet i henhold til programmet.

(7) På baggrund af denne risikovurdering forekommer budgetstillingen i programmet at være forenelig med en holdbar korrektion af det uforholdsmæssigt store underskud senest i 2008 i overensstemmelse med Rådets henstilling. Efter reduktioner i 2006 og 2007 er det i henhold til opdateringen målet at reducere det strukturelle underskud med 0,5 procentpoint af BNP i 2008. Rådet noterer sig, at dette er i overensstemmelse med Eurogruppens budgetpolitiske retningslinjer fra april 2007. Ifølge programmet vil der i 2009 være skabt en tilstrækkelig stor sikkerhedsmargen til at hindre underskuddet i at overskride referenceværdien på 3 % af BNP under normale makroøkonomiske forhold. Grundet de risici, der knytter sig budgetmålene, vil det dog måske ikke være tilfældet før i 2010. Endvidere er budgetstillingen i programmet muligvis ikke tilstrækkelig til at sikre, at den mellemfristede budgetmålsætning opfyldes i 2010 som forudset i programmet. Skønt det planlagte konsolideringstempo i retning af den mellemfristede målsætning er i overensstemmelse med stabilitets- og vækstpagten, kan tilpasningen nødvendiggøre supplerende foranstaltninger som følge af ovennævnte risici. Trods de risici, der som før nævnt knytter sig til fremskrivningen af den offentlige gæld, kan det endelig vise sig, at gældskvoten vil være faldende i tilstrækkelig grad i retning af referenceværdien i slutningen af programperioden.

(8) De ændringer af alderspensionsordningen, der blev gennemført i Portugal i 2006 og 2007, bidrager markant til at dæmpe stigningen i udgifterne forbundet med befolkningens aldring, hvorfor disse udgifter ikke længere er at betragte som en stor risiko, men blot som en mellemstor risiko for holdbarheden i de offentlige finanser, og de langsigtede budgetmæssige konsekvenser af den stigende ældrekvote i Portugal ligger nu tæt på gennemsnittet i EU. Den aktuelle bruttogældskvote ligger imidlertid over traktatens referenceværdi. Trods den tydelige forbedring i forhold til udgangspositionen i den forrige opdatering udgør den i programmet forventede budgetstilling i 2007 fortsat en risiko for holdbarheden i de offentlige finanser, selv inden der tages hensyn til de langsigtede budgetmæssige konsekvenser af befolkningens aldring. En yderligere budgetkonsolidering som planlagt i programmet vil kunne bidrage til at mindske risikoen for holdbarheden i de offentlige finanser.

(9) Stabilitetsprogrammet er fuldt ud i overensstemmelse med rapporten fra oktober 2007 om gennemførelsen af det nationale reformprogram. Planerne for den mellemfristede konsolidering af de offentlige finanser er nu inkluderet i det nationale reformprogram, der giver høj prioritet til netop budgetkonsolideringen og forbedringen af holdbarheden i de offentlige finanser. Sideløbende hermed indeholder stabilitetsprogrammet en gennemgang af de fremskridt, der er opnået i forbindelse med gennemførelsen af nogle af foranstaltningerne i det nationale reformprogram, sammen med en vurdering af de pågældende foranstaltningers indflydelse på de offentlige finanser og de mere generelle økonomiske udsigter. De to programmer indeholder komplementære og kohærente oplysninger om fælles politikforanstaltninger.

(10) Programmets budgetstrategi er i det store og hele i overensstemmelse med de landespecifikke overordnede økonomisk-politiske retningslinjer og retningslinjerne for medlemsstaterne i euroområdet på det budgetpolitiske område, der er udstedt inden for rammerne af Lissabonstrategien.

(11) Hvad angår de datakrav, der er anført i adfærdskodeksen for stabilitets- og konvergensprogrammerne, indeholder programmet alle obligatoriske data og de fleste fakultative data (4).

Den samlede konklusion er, at programmet er foreneligt med en korrektion af det uforholdsmæssigt store underskud senest i 2008. Hvis den bedre end forventede budgetgennemførelse bekræftes, vil det endelige underskud være på under 3 % af BNP allerede i 2007. Programmet tager sigte på at konsolidere de offentlige finanser yderligere på mellemlang sigt, herunder opfylde den mellemfristede målsætning senest i 2010, og det forventes, at den offentlige gældskvote vil være faldende i hele programperioden. Opfyldelsen af disse målsætninger vil imidlertid fordre, at foranstaltningerne i programmet gennemføres på effektiv vis, og der kan blive behov for supplerende foranstaltninger, navnlig i betragtning af risikoen for en lavere vækst end forventet.

Ved som planlagt at fortsætte bestræbelserne på at konsolidere de offentlige finanser skulle det også blive muligt at rette op på ubalancerne over for udlandet og forbedre udsigterne for den langsigtede holdbarhed i de offentlige finanser, hvor Portugal anses at stå over for en mellemstor risiko efter den omfattende reform af pensionssystemet. Endelig kan de påtænkte forbedringer af kvaliteten af og effektiviteten i de offentlige udgifter, herunder den offentlige forvaltning og de budgetmæssige rammer, få gunstig indvirkning på den potentielle BNP-vækst og dermed bidrage til at sætte nyt skub i indhentningsprocessen.

Med henvisning til dels ovenstående vurdering, dels henstillingen af 20. september 2005 i henhold til artikel 104, stk. 7, opfordres Portugal til:

i) beslutsomt at gennemføre den finanspolitiske konsolidering, der er beskrevet i programmet, med det formål sikre korrektionen af det uforholdsmæssigt store underskud

ii) at gennemføre den planlagte tilpasning i retning af den mellemfristede målsætning, eventuelt ved hjælp af mere vidtgående foranstaltninger, og, i betragtning af de risici, der knytter sig til holdbarheden i de offentlige finanser, desuden sikre en hurtig reduktion i gældskvoten ved især at udnytte budgetmæssige resultater, der måtte blive bedre end forventet, til at formindske det offentlige underskud

iii) at sikre en permanent begrænsning af udgifterne og forbedre de offentlige udgifters kvalitet ved bl.a. at forfølge den løbende reform af den offentlige forvaltning og forbedre de budgetmæssige rammer yderligere, således som det er skitseret i programmet.

Rådet noterer sig også, at sådanne foranstaltninger vil være i overensstemmelse med Eurogruppens finanspolitiske retningslinjer fra april 2007.

Sammenligning af centrale makroøkonomiske og budgetmæssige fremskrivninger

2006 2007 2008 2009 2010 2011 Realt BNP (% ændring) SP dec. 2007 1,3 1,8 2,2 2,8 3,0 3,0 KOM nov. 2007 1,3 1,8 2,0 2,1 — — SP dec. 2006 1,4 1,8 2,4 3,0 3,0 — HICP-inflation (8) (%) SP dec. 2007 3,0 2,3 2,1 2,1 2,1 2,1 KOM nov. 2007 3,0 2,4 2,4 2,3 — — SP dec. 2006 3,2 2,2 2,2 2,1 2,1 — Outputgab (5) (% af potentielt BNP) SP dec. 2007 – 2,4 – 2,2 – 1,8 – 1,1 – 0,2 0,5 KOM nov. 2007 (6) – 2,1 – 1,7 – 1,2 – 0,8 — — SP dec. 2006 – 2,6 – 2,4 – 1,8 – 0,7 0,2 — Nettolångivning/låntagning vis-a-vis resten af verden (% af BNP) SP dec. 2007 – 8,8 – 7,0 – 5,8 – 5,6 – 4,9 – 4,7 KOM nov. 2007 – 8,8 – 7,9 – 7,7 – 7,7 — — SP dec. 2006 – 7,5 – 7,3 – 6,9 – 6,3 – 6,0 — Offentlig saldo (% af BNP) SP dec. 2007 – 3,9 – 3,0 – 2,4 – 1,5 – 0,4 – 0,2 KOM nov. 2007 – 3,9 – 3,0 – 2,6 – 2,4 — — SP dec. 2006 – 4,6 – 3,7 – 2,6 – 1,5 – 0,4 — Primær saldo (% af BNP) SP dec. 2007 – 1,1 – 0,1 0,5 1,3 2,2 2,5 KOM nov. 2007 – 1,1 – 0,1 0,3 0,5 — — SP dec. 2006 – 1,7 – 0,7 0,4 1,5 2,5 — Konjunkturkorrigeret saldo (5) (% af BNP) SP dec. 2007 – 2,8 – 2,0 – 1,6 – 1,0 – 0,3 – 0,4 KOM nov. 2007 – 2,9 – 2,2 – 2,1 – 2,1 — — SP dec. 2006 – 3,4 – 2,6 – 1,8 – 1,2 – 0,5 — Strukturel saldo (7) (% af BNP) SP dec. 2007 – 2,8 – 2,1 – 1,6 – 1,0 – 0,3 – 0,4 KOM nov. 2007 – 2,9 – 2,3 – 2,1 – 2,1 — — SP dec. 2006 – 3,4 – 2,6 – 1,8 – 1,2 – 0,5 — Offentlig bruttogæld (% af BNP) SP dec. 2007 64,8 64,4 64,1 62,5 59,7 56,7 KOM nov. 2007 64,8 64,4 64,7 64,5 — — SP dec. 2006 67,4 68,0 67,3 65,2 62,2 — Stabilitetsprogrammet (SP), Kommissionens økonomiske prognoser fra efteråret 2007 (KOM), beregninger foretaget af Kommissionens tjenestegrene.

(1) EFT L 209 af 2.8.1997, s. 1. Forordning ændret ved forordning (EF) nr. 1055/2005 (EUT L 174 af 7.7.2005, s. 1). De dokumenter, der henvises til i denne tekst, findes på følgende websted:

http://ec.europa.eu/economy_finance/about/activities/sgp/main_en.htm

(2) Vurderingen tager især hensyn til Kommissionens efterårsprognoser og Kommissionens vurdering af rapporten fra oktober 2007 om gennemførelsen af det nationale reformprogram.

(3) EUT C 71 af 28.3.2007, s. 5.

(4) Det indeholder dog ikke oplysninger og deflatorer for det offentlige forbrug og investeringer.

(5) Outputgab og konjunkturkorrigerede saldi fra programmerne som genberegnet af Kommissionens tjenestegrene på basis af oplysningerne i programmerne.

(6) Baseret på en skønnet potentiel vækst på 1,5 %, 1,5 %, 1,6 % og 1,6 % i årene 2006-2009.

(7) Konjunkturkorrigeret saldo, ekskl. engangsforanstaltninger og andre midlertidige foranstaltninger. Engangsforanstaltninger og andre midlertidige foranstaltninger repræsenterer 0,1 % af BNP i 2007 (underskudsformindskende) i henhold til det seneste program og Kommissionens efterårsprognose.

(8) Privatforbrugsdeflator til december 2006-opdateringen af stabilitetsprogrammet.

Kilde:

Stabilitetsprogrammet (SP), Kommissionens økonomiske prognoser fra efteråret 2007 (KOM), beregninger foretaget af Kommissionens tjenestegrene.